CELEX: 32022D0442
Language: lt
Date: 1645401600000
Title: Tarybos sprendimas (ES) 2022/442 2022 m. vasario 21 d. kuriuo suteikiami įgaliojimai pradėti derybas su Islandija, Norvegijos Karalyste, Šveicarijos Konfederacija ir Lichtenšteino Kunigaikštyste, kad būtų sudaryti Europos Sąjungos ir tų šalių susitarimai dėl papildomų taisyklių, susijusių su sienų valdymo ir vizų politikos finansinės paramos priemone, įtraukta į Integruoto sienų valdymo fondą

2022 3 18   
               
               
                  LT
               
               
                  Europos Sąjungos oficialusis leidinys
               
               
                  L 90/116
               
            
         TARYBOS SPRENDIMAS (ES) 2022/442
         2022 m. vasario 21 d.
         kuriuo suteikiami įgaliojimai pradėti derybas su Islandija, Norvegijos Karalyste, Šveicarijos Konfederacija ir Lichtenšteino Kunigaikštyste, kad būtų sudaryti Europos Sąjungos ir tų šalių susitarimai dėl papildomų taisyklių, susijusių su sienų valdymo ir vizų politikos finansinės paramos priemone, įtraukta į Integruoto sienų valdymo fondą
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 77 straipsnio 2 dalį ir 79 straipsnio 2 dalies d punktą kartu su 218 straipsnio 3 ir 4 dalimis,
         atsižvelgdama į Europos Komisijos rekomendaciją,
         kadangi:
         
                     (1)
                  
                  
                     2021 m. liepos 7 d. buvo priimtas Europos Parlamento ir Tarybos reglamentas (ES) 2021/1148 (1), kuriuo 2021–2027 m. laikotarpiui sukurta sienų valdymo ir vizų politikos finansinės paramos priemonė, įtraukta į Integruoto sienų valdymo fondą;
                  
               
                     (2)
                  
                  
                     Reglamento (ES) 2021/1148 tikslas – nustatyti sistemą, skirtą išreikšti solidarumą teikiant finansinę paramą Šengeno acquis nuostatas dėl išorės sienų taikančioms valstybėms narėms ir šalims. Juo plėtojamos Šengeno acquis nuostatos – šiame procese dalyvauja asocijuotosios šalys;
                  
               
                     (3)
                  
                  
                     Reglamentas (ES) 2021/1148 grindžiamas Šengeno acquis; Danija, remdamasi prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 22 dėl Danijos pozicijos 4 straipsniu, nusprendė įgyvendinti Reglamentą (ES) 2021/1148 savo nacionalinėje teisėje. Pagal Protokolo Nr. 22 1 ir 2 straipsnius Danija nedalyvauja priimant šį sprendimą ir jis nėra jai privalomas ar taikomas;
                  
               
                     (4)
                  
                  
                     šis sprendimas yra Šengeno acquis nuostatų, kurias įgyvendinant Airija nedalyvauja pagal Tarybos sprendimą 2002/192/EB (2), plėtojimas. Todėl Airija nedalyvauja priimant šį sprendimą ir jis nėra jai privalomas ar taikomas;
                  
               
                     (5)
                  
                  
                     Islandija, Norvegijos Karalystė, Šveicarijos Konfederacija ir Lichtenšteino Kunigaikštystė atitinkamai 2021 m. rugsėjo 1 d., 2021 m. gruodžio 17 d., 2021 m. rugpjūčio 11 d. ir 2021 m. rugpjūčio 18 d. pranešė apie savo sprendimą pritarti Reglamentu (ES) 2021/1148 sukurtos sienų valdymo ir vizų politikos finansinės paramos priemonės turiniui ir įgyvendinti ją savo vidaus teisinėje tvarkoje;
                  
               
                     (6)
                  
                  
                     todėl, atsižvelgiant į Reglamento (ES) 2021/1148 7 straipsnio 6 dalį, turėtų būti pradėtos derybos, kad su Islandija, Norvegijos Karalyste, Šveicarijos Konfederacija ir Lichtenšteino Kunigaikštyste būtų sudaryti tarptautiniai susitarimai dėl papildomų taisyklių, susijusių su kiekvienos iš tų šalių vykdomu Reglamento (ES) 2021/1148 įgyvendinimu,
                  
               PRIĖMĖ ŠĮ SPRENDIMĄ:
         
            1 straipsnis
            
               1.   Komisija įgaliojama pradėti derybas dėl Europos Sąjungos ir Islandijos, Norvegijos Karalystės, Šveicarijos Konfederacijos ir Lichtenšteino Kunigaikštystės susitarimų dėl papildomų taisyklių, susijusių su tų šalių vykdomu Reglamento (ES) 2021/1148 įgyvendinimu.
            
            
               2.   Derybos vedamos remiantis Tarybos derybiniais nurodymais, pateiktais šio sprendimo papildyme.
            
         
         
            2 straipsnis
            Derybos vedamos konsultuojantis su patarėjais teisingumo ir vidaus reikalų klausimais, kurie yra parengiamasis organas ir kurie šiuo sprendimu paskiriami veikti kaip specialus komitetas, kaip tai suprantama Sutarties dėl Europos Sąjungos veikimo 218 straipsnio 4 dalyje.
         
         
            3 straipsnis
            Šis sprendimas skirtas Komisijai.
         
         
            Priimta Briuselyje 2022 m. vasario 21 d.
            
               
                  Tarybos vardu
               
               
                  Pirmininkas
               
               J. DENORMANDIE
            
         
         
            (1)  2021 m. liepos 7 d. Europos Parlamento ir Tarybos reglamentas (ES) 2021/1148, kuriuo sukuriama sienų valdymo ir vizų politikos finansinės paramos priemonė, įtraukta į Integruoto sienų valdymo fondą (OL L 251, 2021 7 15, p. 48).
         
            (2)  2002 m. vasario 28 d. Tarybos sprendimas 2002/192/EB dėl Airijos prašymo dalyvauti įgyvendinant kai kurias Šengeno acquis nuostatas (OL L 64, 2002 3 7, p. 20).